கேள்வி: ஜான் போஸ்கோ - வாழ்க்கைச் சுருக்கம் என்பது என்ன?
பதில்: டொன் போஸ்கோ இத்தாலியில் கஸ்ட்டல்நுவோ எனும் நகரில் ஒரு ஏழை விவசாய குடும்பத்தில் பிரான்செஸ்கோ பொஸ்கோ, மார்கரித்தா ஒக்கியனா ஆகியோருக்கு இளைய மகனாகப் பிறந்தார். சிறு வயதிலேயே பெற்றோர் ஒழுக்கத்தையும் ஆன்மிகத்தையும் இவர் பால் விதைத்தனர். இளம் வயதிலேயே ஆன்மிகத்தில் நாட்டம் கொண்டவராக விளங்கினார். தனது ஒன்பதாவது வயதில் அவர் கண்ட கனவினால் உந்தப்பட்டு தான் ஒரு குருவாவது என முடிவெடுத்தார். சிறைச்சாலைகள் தோறும் நிரம்பியிருந்த இளைஞர்களை சந்தித்து மனம் வெதும்பினார். இவர்கள் சிறு தவறுகளுக்காக இங்கு தண்டனை அனுபவிக்கின்றனர். இவர்களுக்கு உண்மையான நல்ல நண்பகள் கிடைத்திருந்தால் இவர்கள் சிறை வந்திருக்க மாட்டர் என அறிந்து அவர்களுக்கு உணவு தங்குமிட வசதி செய்து கொடுத்து ஒன்று சேர்த்தார். அவர்களுக்கு கைத்தொழில்களை கற்றுக் கொடுத்தார். பிரான்சிசு டி சேல்சு ஆன்மிகம் மற்றும் கொள்கைகளால் ஈர்க்கப்பட்டு, தான் துவங்கிய ஆண்களுக்கான துறவற சபையினை அவரின் பெயராலேயே ''சலேசிய சபை'' என்று பெயர் வைத்தார். புனித மரிய மசரெல்லோவோடு இணைந்து பெண்களுக்கென ''கிறித்தவர்களின் சகாய அன்னையின் புதல்வியர்'' என்னும் துறவற சபையினைத் துவங்கினார். 1876 இல் பொது நிலையினருக்காக ''சலேசிய உடன் உழைப்பாளர்கள்'' என்னும் சபையினைத் துவங்கினார். இந்த மூன்று சபையினரின் நோக்கமும் ஏழைகளுக்கு பணிபுரிவதே ஆகும். 1875 இல் இவர் தன் சபையில் இருந்த அனைவருக்கும் ''சலேசிய சுற்றுமடலை'' முதன் முதலில் எழுதினார். அன்றிலிருந்து இன்றுவரை வெளிவரும் இச்சுற்று மடல், தற்போது ஐம்பதுக்கும் மேலான பதிப்புகளில், முப்பது மொழிகளில் வெளிவருகின்றது. 1988 இல் இவரது இறப்பின் நூற்றாண்டு நிகழ்வின் போது திருத்தந்தை இரண்டாம் அருள் சின்னப்பர் ஜான் போஸ்கோவை இவர் இளைஞர்களின் தந்தை, ஆசிரியர் மற்றும் நண்பர் எனப் பிரகடனம் செய்தார். இவர் நிறுவிய சபைகள் உலகம் முழுதும் பரவி, உலகின் பல நாடுகளிலும் சுமார் 2000க்கும் மேலான விடுதிகள், அனாதை இல்லங்கள், பள்ளிகள், விளையாட்டுக் குழுக்கள், சிறுவர்களுக்கான பொழுதுபோக்கு மையங்கள், விளையாட்டுப் பயிற்சி மையங்கள் இச்சபையினரால் ஏழைகளுக்கென நடத்தப்பட்டு வருகின்றன. இவருக்கு பதினொன்றாம் பயஸ் (திருத்தந்தை) 1934இல் புனிதர் பட்டம் அளித்தார்.